67. Jazz festival Ljubljana

Pat Metheny
2025-07-01 21:00 - 2026-08-10 23:30 UTC | Križanke, Trg francoske revolucije 1, Ljubljana, 1000, Slovenia
Pat Metheny: Side-Eye III+ (US)
Sreda, 1. julija, ob 21. uri – Križanke
Vstopnice (stojišča / sedišča – neoštevilčena, omejeno število): predprodaja: 45, 36* EUR, na dan: 50, 40* EUR
*cena s popustom za mlajše od 25, upokojene in starejše od 65 let.
Festivalska vstopnica: 115 EUR NAKUP VSTOPNICE Pat Metheny, kitara; Chris Fishman, klavir, klaviature; Jermaine Paul, bas; Joe Dyson, bobni
Njegova glasba je nadžanrska, kar dokazujejo grammyji, ki jih je osvojil v kar desetih različnih kategorijah – od new agea, popa do countryja, največ seveda jazza – in v tem je menda edini glasbenik na svetu. Skupno ima dvajset zlatih gramofonov in tri zlate albume ter impresiven opus jazzovskih standardov.
Seveda, če sodeluješ s tako različnimi umetniki, kot so Ornette Coleman, John Zorn, Joni Mitchell in David Bowie, to od človeka zahteva elastično glasbeno vsestranskost in pripadajočo tehnično virtuoznost. Sam med najbolj navdihujoče šteje Milesa Davisa, Wesa Montgomeryja in Beatle.
Štiri desetletja Metheny ostaja ključen igralec na polju fusion jazza s širokim krogom oboževalcev, med katerimi ne razočara niti bolj nagnjenih k eksperimentu. Pri nas smo njegovemu umetniškemu razvoju dosledno sledili, na Jazz festivalu Ljubljana je z različnimi zasedbami nastopil trikrat, nazadnje pred devetimi leti. S skupino Pat Metheny Group, ki z različnimi menjavami članstva deluje že od leta 1978, je pomembno prispeval k razvoju fusion žanra in svoj značilni lirični zvok razvijal pod okriljem založbe ECM. Piše sodobno klasično in filmsko glasbo, zasanjane solistične balade, bravurozne kompozicije, kreira kanon novih standardov, obenem pa opreza za mladimi novimi glasbenimi upi, s katerimi bi delil svojo vizijo. Tako je v letu 2016, ki v ZDA za marsikoga pomeni novo štetje, ustanovil projekt Side-Eye. Ime v slengu pomeni »gledati postrani«, s skepso, nejevero ali neodobravanjem, torej tako kot po letu 2016 svet gleda na Ameriko. Med prvimi je v svoj domači studio povabil genialna glasbenika, pianista Jamesa Francisa in bobnarja Marcusa Gilmora, s katerima so posneli ploščo Side-Eye NYC (V1.IV), ter si nemudoma prislužili nominacijo za grammyja.
...Več ...
Najnovejšo osnovo projekta Side-Eye III+ danes sestavljata Chris Fishman, pianist, ki je v prvi vrsti bobnar iz osončja Louisa Cola (Knower), in vzhajajoči bobnarski zvezdnik Joe Dyson, ki v trio vstopa z neworleanško silovitostjo in je Methenyja navdihnil, da je prav zanj napisal nekaj novih skladb. Osnovnemu neklasičnemu triu kitara-klavir-bobni se bo na ljubljanskem koncertu pridružil kalifornijski glasbeni up na basu, Jermaine Paul. Konec februarja letos je izšel njihov najnovejši album pri novoustanovljeni založbi Pata Methenyja Uniquity Music, ki bo odslej pod streho združevala vse Methenyjeve albume od leta 1984 do nadaljnjega.

Dee Dee Bridgewater
2025-07-02 19:00 - 2026-08-11 23:30 | Gallusova dvorana
We Exist! The Dee Dee Bridgewater Quartet (US)
Četrtek, 2. julija, ob 19. uri – Gallusova dvorana
Vstopnice (sedežni red ne velja): predprodaja: 38, 34* EUR, na dan: 42, 37* EUR
*cena s popustom za mlajše od 25, upokojene in starejše od 65 let.
Festivalska vstopnica: 115 EUR NAKUP VSTOPNICE Od malega je želela svoj notranji glas izraziti navzven. In od takrat, ko je prvič stopila na oder, je to počela samozavestno, samosvoje, neukrotljivo in brezkompromisno. V šestih desetletjih je zamenjala več žanrov, nastopila na festivalu Sanremo, posnela več kot dvajset albumov, igrala v gledališču in filmih – vse to, ker je sledila svojemu srcu, kakor pravi. Prejela je tri grammyje in enega tonyja za vlogo dobre čarovnice v broadwayskem musicalu The Wiz. Ves ta čas je glasbeni uspeh krojila na osebni integriteti, profesionalni avtonomiji in kreativni brezmejnosti. Kot ambasadorka dobre volje Združenih narodov je dajala glas neslišanim, pred dvajsetimi leti je ustanovila svojo založbo DDB Records in postala producentka. Prestižne glasbene univerze so ji podelile častni doktorat, nato jo je doletela še inavguracija v dvorani slavnih v Memphisu. Seznam njenih glasbenih sodelovanj je parada velikanov: Sonny Rollins, Dizzy Gillespie, Horace Silver, Dexter Gordon, Max Roach, Ray Charles, B. B. King …
...Več ...
Tako kot je nekoč nasvete dobivala od svojih vzornic Elle Fitzgerald, Sarah Vaughan in Betty Carter, od katere se je naučila neustrašnosti in odrske prezence, zdaj izkušnje in znanje podaja mlajši generaciji. Modrost, kako kot ženska preživeti v moškem svetu glasbene industrije ter se zoperstaviti diskriminaciji in mizoginiji, zadnja leta deli z mladimi jazzistkami v okviru svojega mentorskega programa Woodshed Network. Med njenimi »varovankami« sta denimo tudi Jazzmeia Horn in Lakecia Benjamin.
V tem duhu in kot neposreden odziv na vojno v Gazi je nastal kvartet We exist!, v katerem je okoli sebe zbrala mlade glasbenice, pianistko Carmen Staaf, basistko Roso Brunello, bobnarki Shirazette Tinnin in Evito Polidoro. Repertoar zasedbe, ki se zoperstavlja patriarhatu in družbenim krivicam, je kot sprehod skozi zgodovino pesmi upora ali pač svarila iz minulih dni, ki smo ga preslišali. Dee Dee Bridgewater, danes sama glasbena ikona, se pokloni večnim Roberti Flack, Nini Simone, Billie Holiday in Abbey Lincoln ter poseže po najbolj presunljivih pesmih jazzovske zakladnice, kot so Tryin’ Times, Danger Zone, Strange Fruit, Mississippi Goddam, I Wish I Knew How It Would Feel To Be Free … in pozove občinstvo, naj prisluhne besedilu. Zares prisluhne.

aja monet
2025-07-05 18:00 - 2026-08-14 23:30 | Linhartova dvorana, Prešernova cesta 10, Ljubljana, 1000, Slovenia
Sobota, 5. 7. ob 18.00
Linhartova dvorana
Predprodaja (do vključno 1. 7. ) 24, 20* EUR, redna prodaja 28, 24* EUR
Dnevna vstopnica z Linhartovo (aja monet), predprodaja (do vključno 1. 7.) 35, 28* EUR, redna cena 38, 32* EUR
* za mlajše od 25 in starejše od 65 let ter upokojence NAKUP VSTOPNICE
aja monet (US)
aja monet, glas; Brian Hargrove, klavir; Micah Collier, kontrabas; Zach Morrow, bobni
aja monet se stvari loteva na več področjih–je pesnica, pisateljica, mojstrica spoken-worda, kulturna delavka, skupnostna pobudnica in aktivistka iz Brooklyna. Teme njenega pisanja so nepravičnost, pregoni, upor in sistemsko nasilje od vzhodnega New Yorka do Palestine (v zadnjem desetletju je močno vpeta v diskurze o okupaciji), a tudi pripadnost, materinstvo in koncepti skupnosti. Pri devetnajstih letih je postala najmlajša šampionka legendarnega Nuyorican Poets Café Grand Slama.
Njen prvenec when the poems do what they do (na katerem sodeluje z imeni, kot so Chief Xian aTunde Adjuah, Samora Pinderhughes, Lonnie Holley, Marcus Gilmore …) je prepričljiv in v živahno jazzovsko osnovo zakoličen udarec spoken-worda, ki se osredotoča na teme črnskega upora, ljubezni in neizčrpnega iskanja veselja. To »so pesmi, ki niso za pesnike, ampak za vse«. Lani je bila plošča v kategoriji za najboljši album spoken-word poezije nominirana za nagrado grammy. Njen prihajajoči roman, Florida Water, raziskuje teme migracij, pripadnosti in zdravljenja sredi podnebnih sprememb in sistemskega nasilja. when the poems do what they do by aja monet

Bilal (US)
2025-07-05 18:00 - 2026-08-14 23:30 | Linhartova dvorana, Prešernova cesta 10, Ljubljana, 1000, Slovenia
Bilal (US)
Sobota, 4. julija, ob 18. uri – Linhartova dvorana
Vstopnice (sedežni red ne velja): predprodaja 25, 21* EUR, na dan: 28, 24* EUR
*cena s popustom za mlajše od 25, upokojene in starejše od 65 let.
Festivalska vstopnica: 115 EUR NAKUP VSTOPNICE Bilal, glas; Randy Runyon, kitara; Conley “Tone” Whitfield, bas; Joseph Grissett aka Joe Blaxx, bobni
Čeprav se njegova dejavnost razpenja čez razne žanre – od novega soula do rocka -, pa Bilal zase pravi, da »čuti, da je najprej jazzovski glasbenik«. Da pridemo do te ugotovitve sami, je dovolj, da doživimo enega njegovih nastopov – ti so vedno delno improvizirani in vsakič drugačni, kar pri izvajalcih vokalistih ni ravno pogosta praksa. Seveda pa ima jedro njegovega izraza čisto konkretno podstat – jazz je študiral na New School for Jazz and Contemporary Music v New Yorku, kjer pa je od samega študija, ki ga ni dokončal, bolj pomembno to, da je tam spoznal Roberta Glasperja, s katerim je potem veliko delal in prek katerega je prišel do sodelovanj z imeni, kot sta Q-Tip in Mos Def.
Pevec, songwriter, multi-instrumentalist in producent, ki velja za enega bolj markantnih glasbenikov stičišča sodobnega r & b-ja, neo-soula in jazza v ZDA, je eden ključnih inovatorjev afroameriške glasbene sodobnosti. Cenjen je zaradi širokega razpona glasu in improvizacijske spretnosti, pa tudi zato, ker zna združevati in tekoče prehajati med raznimi žanri, predvsem pa zato, ker je edinstven performer nepozabnih živih nastopov.
...Več ...
Svoj prvenec »1st Born Second« je izdal leta 2001, na njem pa sodeloval z raznimi producenti, kot so Dr. Dre, James Poyser in J Dilla. Nadaljnjega spiska izvajalk in izvajalcev, s katerimi je ustvarjal, skoraj nima smisla naštevati, ključna opomba pa je, da je bil v prelomnem obdobju konca 90. let močno vpet v takrat izjemno živahno in mo(go)čno rap in neo-soul skupnost v New Yorku. Njegov nespregledljiv angažma mu je zagotovil članstvo v raziskovalnem kolektivu Soulquarians – skupini ustvarjalcev, ki je združevala vplive jazza, soula in hip-hopa (skupaj z imeni, kot so D’Angelo, Erykah Badu, Questlove, Mos Def, Talib Kweli, J Dilla in Raphael Saadiq). To je bila res edinstvena, če ne kar revolucionarna druščina, ki je na novo definirala ameriško črnsko popularno muziko in katere inovacije odzvanjajo še danes.
Bilal je kot sodelujoči izvajalec pri skladbi “These Walls” Kendricka Lamarja prejemnik nagrade grammy (na albumu »To Pimp a Butterfly« je sicer sodeloval pri več posnetkih). Njegov nastop s skupino The Roots mnogi naštevajo kot enega najprepričljivejših celotne Tiny Desk serijalke, lani pa je izdal svoj zadnji album »Adjust Brightness«. A vse našteto so le drobci izjemnih referenc izjemnega performerja.
